Pinatubo

**Pinatubo** je aktívna sopka, ležiaca na ostrove Luzon na Filipínach, asi 100&nbsp;km severozápadne od Manily. Až do roku 1991 to bol relatívne neznámy komplex lávových dómov v pralese, ktorý nejavil známky aktivity už 500&nbsp;rokov. Geologickým mapovaním sa zistilo, že v minulosti sopka viackrát explozívne eruptovala, ale bola považovaná za vyhasnutú. V jeho okolí žilo približne 30&nbsp;000&nbsp;ľudí a v okruhu 40&nbsp;km asi pol milióna.

## Erupcia v roku 1991
thumb|left|250px|Pinatubo pred erupciou v 1991.
16. júla 1990 postihlo centrálny Luzon veľké zemetrasenie (magnitúdo 7,8) s epicentrom asi100&nbsp;km severovýchodne od Pinatuba, čo neskôr vulkanológovia označili ako možnú príčinu prebudenia sopky. Dva týždne po zemetrasení boli miestnymi obyvateľmi pozorované pary unikajúce z vrchola. 15. marca pocítili miestni obyvatelia rad malých zemetrasení, ktoré sa opakovali so zvýšenou intenzitou po dvoch týždňoch, čo už indikovalo hroziacu vulkanickú aktivitu.

2. apríla 1991 sa sopka prebudila. Freatická explózia vytvorila 1,5&nbsp;km dlhú trhlinu. Počas ďalších dvoch týždňov seizmológovia detegovali stovky malých zemetrasení. V máji sa vulkanická aktivita zvýšila. Množstvo produkcie oxidu siričitého vzrástlo z 500&nbsp;ton za deň na začiatku mája až na 5&nbsp;000&nbsp;ton za deň na konci, čo indikovalo vystupovanie magmy k povrchu. Po 28. máji sa množstvo produkcie SO2 znížilo.

7. júna sopka prvýkrát eruptovala - vyprodukovala 7,5&nbsp;km vysoký stĺp popola a prachu. Filipínsky inštitút seizmológie a vulkanológie predpovedal možnosť erupcie katastrofických rozmerov a vládne orgány nariadili evakuáciu.

12. až 14. júna nastala jedna malá a tri obrovské erupcie. Sopka vyvrhla do vzduchu viac ako 10&nbsp;mld.&nbsp;m3 materiálu, vrchol hory zmizol (výška sa znížila z 1&nbsp;745&nbsp;na 1&nbsp;486&nbsp;m) a vytvorila sa kaldera s priemerom 2,5&nbsp;km (v súčasnosti zaliata vodou). Sopečný prach a popol zasiahol oblasť 125&nbsp;000&nbsp;km2 a bol identifikovaný až vo Vietname, Kambodži a Malajzii. Oxid siričitý v atmosfére vyprodukoval hmlu kys. sírovej, ktorá sa udržala niekoľko mesiacov a ovplyvnila priemerné teploty na Zemi (pokles o 0,5&nbsp;°C).

## Následky
thumb|right|250px|Hangáry v Clark Air Base zničené vrstvou popola.
Erupcia bola jednou z najväčších v 20. storočí (radia sa k nej ešte erupcia sopky Novarupta v roku 1912 a Saint Helens v 1980). Samotná erupcia si vďaka včasnej evakuácii vyžiadala životy asi len 300&nbsp;ľudí, ale stovky ďalších zomreli v zberných táboroch na choroby.

Dve vojenské základne patriace USA - námorná základňa Subic Bay a letecká základňa Clark boli zničené vrstvou prachu a popola (jednoducho neudržali masy sopečných produktov), rovnako ako obydlia približne 2&nbsp;mil.&nbsp;ľudí. Celá poľnohospodárska produkcia v oblasti bola tiež zničená (150&nbsp;km2 ryžových fariem, 800&nbsp;000 uhynutých kusov dobytka). Náklady na rekonštrukciu sa vyšplhali do miliárd filipínskych pesos, čo ovplyvnilo ekonomiku krajiny (pokles HDP z 5&nbsp;% pred erupciou na 3&nbsp;% v roku 1991.

Pyroklastické prúdy a laháry zmenili krajinu na nepoznanie, celú oblasť odlesnili a zmenili aj toky riek. Po ukončení erupcie sa v kaldere vytvorilo jazero, v roku 1992 v ňom po menšej erupcii vyrástol ostrov vytvorený lávovým dómom. Na začiatku bolo jazierko malé, voda v ňom bola horúca (40&nbsp;°C) a veľmi kyslá (pH&nbsp;2), neskôr vplyvom dažďov kyslosť (pH&nbsp;5,5), ako aj teplota poklesla (26&nbsp;°C).

## Galéria

Obrázok:Ashfall from Pinatubo, 1991.jpg|Popolový spád.
Obrázok:River valley filled in by pyroclastic flows, Mt. Pinatubo.jpg|Zmeny korýt riek po erupcii.
Obrázok:Pinatubo ash plume 910612.jpg|Stĺp popola pri erupcii.
Obrázok:VulcanoPinatuboJune1991.gif|Erupcia 1. júna.


## Iné projekty

## Externé odkazy
* www.volcano.si.edu - stratovulkán Pinatubo na Global Volcanism Program 
* www.und.nodak.edu  - Pinatubo na Volcano world 
* eos.higp.hawaii.edu/education/slide_set1  - zmeny počasia, zapríčinené erupciou 

Kategória:Sopky Filipín
Kategória:Stratovulkány
Kategória:Aktívne sopky
Kategória:Prírodné katastrofy
Kategória:Tisícovky na Filipínach